ร้าน Hokkaido Silkream สาขานี้อยู่ที่สยามพารากอนชั้น G โซนใกล้ๆกับร้าน Bake a Wish, Kyo en Roll ค่ะ  ดูท่าว่าโซนนี้จะรวบรวมร้านขนมอร่อยเข้าไว้ด้วยกัน  เอาใจคนรักของหวานโดยเฉพาะนะ สำหรับครั้งนี้มาลองครั้งแรก ดูรูป cheesecake ในเมนูหน้าตาน่าทาน เลยสั่งตัวนี้ไปค่ะ..

● Silkream Cheesecake (ราคา 180 บาท) – เมนูนี้ presentation สวยงามด้วยผลไม้ตระกูล berry  ชีสเค้ก และไอศครีม พอดีวันที่ไปนั้นไอศครีมรสนมเค้าหมด เลยต้องเปลี่ยนเป็นรสช็อคโกแลตแทน  ซึ่งคิดว่านี่อาจเป็นสาเหตุนึงที่ทำให้รู้สึกว่าอร่อยไม่สุดเท่าที่ควร  เพราะรสชาติไอศครีมช็อคโกแลตมันไม่ค่อยเข้ากันกับพวก berries ที่ใส่มาน่ะค่ะ ส่วนชีสเค้กนั้นเป็นสไตล์ญี่ปุ่น คือให้สัมผัสของเนื้อเค้กนุ่มๆ มากกว่าที่จะเป็นครีมชีสหนักๆ   เนื้อไอศครีมเค้าก็นุ่มเนียนอร่อยดีนะ โดยรวมถือว่าโอเคแต่ยังไม่ประทับใจถึงขนาดฟินเฟร่อ..เท่านั้นเอง

● Hot Cappucino (ราคา 110 บาท) – จะทานขนมให้อร่อยก็ต้องมีกาแฟ  ดูว่าจะมีความพยายามทำ latte art เป็นรูปวัว แต่ออกมาไม่ค่อยเหมือนเท่าไหร่ค่ะ  ขำๆดี ชอบใจที่ที่นี่มีน้ำตาลทรายแดงเป็นก้อนๆมาให้ด้วย กลิ่นรสกาแฟโอเคอยู่ค่ะ

สำหรับการบริการที่นี่  พนักงานนั้นอัธยาศัยดีทีเดียวค่ะ ดูแอ็คทีฟกันดี อาหารก็มาเสิร์ฟไว  ถ้าจะมีเรื่องที่เห็นว่าควรปรับปรุงก็คือน่าจะมีการจัดระบบคิวเป็นกิจจะลักษณะอีกนิด เพราะร้านนี้ทำตัวร้านแบบยกพื้นเป็นโพเดียมขึ้นมากลางห้าง ไม่มีผนัง ไม่เข้ามุมใดๆ  ทางขึ้นก็เลยมี 2 ทาง พนักงานก็หลายคน เวลาลูกค้าเยอะๆพนักงานก็ยุ่งๆบางทีก็ไม่รู้ว่าคิวอยู่ทางไหน หรือจะต้องไปจองคิวกับพนักงานคนไหนแน่  หรือว่าที่จริงไม่มีคิว ใครตาไวเห็นคนลุกปั๊ปก็เข้าไปแทรกได้เลย?? ..เกิดการแซงคิวกันได้ง่ายๆ  เดี๋ยวนี้เห็นหลายๆร้านในพารากอนมีระบบให้ลูกค้ามาลงชื่อต่อคิวกันไว้ มีพนักงานคนนึงไว้คอยจัดคิวโดยเฉพาะ ไม่ปะปนกับพนักงานที่บริการในร้าน ถ้าที่นี่จะทำแบบนั้นบ้างก็น่าจะดีนะ

โดยรวมเป็นมื้อหวานๆที่ทานเพลินๆแต่ยังไม่ถึงกับปลื้มปริ่มสุดๆ  ซึ่งอาจเป็นเพราะยังเลือกเมนูได้ไม่เหมาะเจาะกับรสนิยมตัวเอง กับที่บังเอิญต้องเปลี่ยนรสไอศครีม  ดูในเมนูแล้วยังมีขนมแบบอื่นที่น่าลอง น่าอร่อยอีกเยอะ ไว้ถ้ามีโอกาสก็อาจจะไปลองอย่างอื่นๆอีกค่ะ
